lipu tenpo 


nanpa mama 


o kama pona 
lon lipu tenpo! 
tenpo ni la seli 

en suno li kama 
kin lon ma mute. 

ona li wawa li 
pona e pilin pi 
jan ale. kin la 
tenpo suno pi 

mama meli li 

kama lon. mi ale 
o pona e mama 
mi a! 


kin la o lukin e 
lipu ni. mi toki e 
mokue mamae 
ijo ante mute. sina 
o musi kepeken 


lipu tenpo! 


-jan Sonatan 

toki pona 

nasin nanpa pona 

ma 

tawa pi poki monsi pi ma Asija 
nanpa luka luka tu: ma Wije 
sona 

jan kule lon tenpo pini la 
jan sona Alan Tuwin 

tenpo suno mama (meli) 
suno mi 

o lipu e sona 

moku 

moku pi tenpo pini 

o pali musi e moku 

toki 

toki tu 

kama 

musi 

kijetesantakalu o! 

toki musi lili 

seme li mi? 

o moku pona 

tenpo seli 

alasa nimi: ma Elopa (nanpa wan) 


jan pali 


nasin nanpa pona 
tan jan Ke Tami 


toki pi kulupu ni li wile pona. ni la nan- 
pa li ken nasa e pona toki e sona kute 
e wile insa. ni la mi pi toki pona li wile 
ala toki e nanpa suli. mi wile toki e mute 
suli taso. ante li seme? nanpa li pana e 
suli sama tawa sona pi mi ale. taso mute 
li pana e suli tan pilin mi. 


a, lon la toki pona li ken toki e ijo ale li 
ken toki e nanpa. kin la jan mute li awen 
wile toki e nanpa e nanpa suli tan musi 
anu alasa anu nasa anu nasin anu wile 
anu pilin. 


nanpa li lili la ale li ken sona e sona pi 
nanpa toki. ala en wan en tu li pona toki 
li pona kute li pona sona. taso nanpa 
li kama suli la nasa li ken kama. lipu pi 
jan Sonja li pana e nasin tawa nanpa 
suli. luka en mute en ale li nanpa suli li 
ken lon poka pi nanpa ante li ken kama 
suli mute. toki pi nanpa ni li wile e kute 
wawa e lawa wawa e sona nanpa pona 
kin. tan ale ni la pilin mi li ni: nimi nanpa 
li wile pana e pilin sama suli ona la mute 
nimi li suli e tenpo toki. ni li pona tawa 
mi. nanpa li suli la tenpo toki o suli. ni li 
nasin pi toki pona li sama ala toki ante 
pi sona mi. 


taso mi pu la mi sona e ijo ante kin. nan- 
pa li kama suli la tenpo toki li kama suli, 
li kama ala suli pi mute ike a. ni li lon. 
taso nanpa li suli suli la toki li kama ala 
suli suli. nanpa li suli suli la toki li kama 
suli pi suli mute ike. 

mi toki e ijo ale ale ale ale ale ale ale ale 
ale ale ale ale ale ale ale ale ale ale ale 
ale mute tu wan la jan li ken sona e nan- 
pa ni lon lipu li ken sona ike anu sona 
ala e nanpa ni lon kute a. tan suli ike ni 
(anu pilin ante) la jan mute li pali e na- 
sin nanpa sin mute. taso nasin ni mute 


li pona ala tawa pilin pu mi. pona la jan 
Tepo en jan Kapilu li pali e nasin nanpa 
pona (li pana e nimi ona sama: nasin 
nanpa pona). 


suli ike pi nasin nanpa pu li tan nimi “ale”. 
wan li kama mute la ona li kama tu. tu li 
mute la ona li kama luka. luka li mute la 
ona li kama mute. mute li mute la ona li 
kama ale. taso ale a li kama mute la ona 
li kama ala ante. ona li mute la ona mute 
li lon nasin pu. ale en ale en ale en ale 
li lon la ni li ale ale ale ale. nasin nanpa 
pona pi pu ala li ante e ni. ale li mute la 
mute ona li ken lon nanpa. ale en ale 
en ale en ale li awen ken ale ale ale ale, 
li ken tu tu ale kin. nimi “ale” taso la ni 
li ken. mute pi nimi “ale” li kama mute 
sama nanpa ale la nimi “ale” sin li kama: 
nanpa 2 22 22 la ni li ken tu ale mute tu 
ale tu tu. 


seme la ni li ken pona... mi toki e nanpa 
pi suli ni lon tenpo seme... a ijo mute li 
ken, taso mi la nanpa li kama suli lon ijo 
wan lon tenpo mute: mi toki e tenpo la 
tenpo pi sike suno li mute a. nasin nan- 
pa pona la mi ken toki e tenpo pi open 
pu: tenpo sike nanpa mute ale luka luka 
tu tu. mi ken toki e ko pi seli utala - ona 
li tan ma Sonko li ken pana e kiwen lili 
kepeken wawa suli li kama lon poka pi 
tenpo sike nanpa luka tu wan ale. 


lon la mi ken toki e mute mani e suli ma 
e suli weka e suli pi tawa mi e mute jan 
pi ma wan e mute mun e soweli suwi pi 
wile mi e moku suwi. taso awen la mi 
wile ala toki e nanpa lon tenpo mute. 
mi wile toki e mute. 


tawa pi poki monsi pi ma 
Asija nanpa luka luka tu: 
ma Wije 
tan jan Polo 


tan ma tomo Penonpen la mi kama 
tawa ma tomo Sakon (Saigon) kepek- 
en tomo tawa kulupu. tenpo wan la mi 
mute li wile tawa poka ante pi nasin 
telo kepeken supa tawa telo. lon supa 
tawa telo ni la jan li esun e moku pi musi 
mute. moku ni li pipi a! pipi li moku pi 
nasa ala lon ma Tawi lon ma Kanpusi a! 


ma Wije li lon ma Asija pi nasin seli lon 
nasin pi kama suno. sijelo ona li sama 
linja suli. poka ona la ma Kanpusi en ma 
Laso li lon nasin pi suno pini. ma Sonko 
li lon nasin lete. telo suli Sonko pi nasin 
seli li lon nasin seli lon nasin pi kama 
suno. lon nasin lawa taso la ma Wije li 
ma pi jo kulupu. taso lukin la ma Wije 
li sama ma ante pi ma Asija. jan pi mani 
mute li lon. jan pi mani lili li lon. taso 
ma li pona mute li jo e nena suli pona 
e poka pona pi telo suli. ma tomo suli 
la jan mute en tomo tawa mute li lon. 
tomo tawa li mute la, ilo tawa wawa 
pi sike tu li mute mute a. mi wile tawa 
poka ante nasin la, tenpo ale la mi pilin 
monsuta tan ni: mi ken kama pakala a! 


tenpo pini la ma Kanse li jo li lawa e ma 
Wije (sama ma Laso sama ma Kanpusi). 
lon la tomo sin pi ma ni li sama lili lon 
tomo pi ma Kanse. taso tomo majuna li 
sama lili lon tomo pi ma Sonko. tenpo 
pini mute la ma Asija pi nasin seli lon 
nasin pi kama suno li kama jo e ijo mute 
pi sona kulupu tan ma Palata. sama ni: 
nasin sewi Puta en nasin sitelen toki 
li kama tan ma Palata. taso ma Wije li 
ante. ona li kama jo e ijo mute pi sona 
kulupu tan ma Sonko. sama ni: nasin 

sewi Puta en tomo pi nasin sewi li sama 
ma Sonko. tenpo ni la nasin sitelen pi 
toki Wije li kepeken sitelen Lasina, taso 
tenpo pini la toki Wije li kepeken nasin 
sitelen Sonko. 


tan nasin seli pi ma Wije la mi tawa 
nasin lete kepeken tomo tawa kulupu: 
tan ma tomo Sakon anu Osimin (Ho 
Chi Minh) tawa ma tomo Anowi (Ha- 
noi). taso mi tawa lon tenpo mun wan 
li awen lon ma mute. open la mi lukin e 
ma tomo Sakon e pini pi nasin telo Me- 
kon (Mekong). kama la mi tawa ma Tala 
(Dalat) lon supa suli pi nena suli. kama 
la mi tawa ma tomo Owijan (Hoi An) 
tawa ma tomo We (Hue). tan ma tomo 
We la mi tawa ma tomo lawa Anowi 
tawa telo suli Alon (Ha Long Bay). mi 
lukin e ijo mute mute. ma Wije li pona 
li musi mute. 


mi la ma pona nanpa wan pi ma Wije li 
lon meso? pi ma ni. ona li ma tomo Ow- 


1 ni la, "meso" li sama "insa" 


ijan li ma tomo We tan ni: ona tu li suli 
mute ala li jo alae tomo tawa mute e ilo 
tawa wawa mute pi sike tu. taso nan- 
pa wan la ona li jo e tomo pona mute 
pi tenpo pini. suli la ma tomo Owijan li 
pona mute tawa mi. kipisi majuna pi ma 
tomo ni li sama tenpo pini weka. ona 
li jo e nasin lili e tomo lili sama tomo 
majuna pi ma Sonko. ona li epiku. ma 
kasi pan en telo suli li weka suli ala tan 
ma tomo ni. ma lili kin li lon insa pi telo 
suli. mi pilin e ni: ona li sama ma sewi a! 
ante la ma tomo We li sama lili tawa ma 
tomo pi ma Kanse. nasin telo Kon Pona 
li tawa lon insa pi ma tomo ni. jan li tawa 
wawa ala li pona mute. insa pi ma tomo 
We la ma tomo lili pi jan lawa pini pi 
ma Wije li lon. taso ona li pakala tan ni: 


Jan kule lon tenpo pini la jan 
sona Alan Tuwin 
tan jan Olipija 


tenpo pini la, ma Juke li utala e ma Tosi 
la, jan sona Alan Tuwin li lon ma Juke. 


ona li sona a e nasin nanpa e nasin ilo 
la, ona li pali tan lawa pi ma Juke e ilo 
sona wawa Ponpe . ma Elopa la, lawa pi 
ma Tosi li toki tawa kulupu utala pi ma 
Tosi kepeken toki paket. toki pake ni li 
wawa a la, kulupu utala pi ma Juke pi 
ma ante li sona ala e kon pi toki pake. ilo 
sona wawa Ponpe li weka e pake ni. en 
ma Juke en kulupu ma ona li sona e toki 
lawa pi ma Tosi kepeken ilo li pakala e 
kulupu utala ona la, en ma Tosi en kulu- 


1 "pake" ala la ijo li ken, "pake" 
la ijo li ken ala. "toki pake" li sama "toki 
len" la, jan ante ale li ken ala sona e ona. 


UA UYYY 


pakala tawa ona. ni li ike mute. utala pi 
ma Wije li ike mute a! jan mute pi ma 
Wije li moli... 


ma tomo lawa Anowi kin li jo e ijo musi 
mute. telo suli Alon li weka ala tan ma 
tomo lawa. ona li pona lukin tan ni: insa 
pi telo suli la kiwen suli mute li lon. ki- 
wen ni li sama palisa suli. mi lukin e ona 
mute lon tomo tawa telo. 


lon ma tomo Anowi la mi kama jo e lipu 
pi ken tawa pi ma Sonko. lon la kama 
la mi tawa selo pi ma Sonko kepeken 
tomo tawa linja. pini la lon ma tomo 
Losawi (Lao Cai) la mi tawa insa pi ma 
Sonko... tawa mi li awen! 


kulupu utala pi ma Mewika li pana e ilo 
SONA 


pu ma ona li ike lon utala li pakala. 


ni la, jan sona Alan Tuwin li pona a tawa 
ma Juke. tenpo mute la, jan li toki pona 
e ona li pilin pona wawa tawa ona. kin 
la, ona li pali e nasin nanpa namako e 
nasin sona namako la, ma ale la, jan 
mute li sona e nimi ona. nasin sona na- 
mako wan ona li alasa sona Tuwin (Tur- 
ing Test) anu musi jasima? (Imitation 
Game) li ni: “tenpo mute la, jan li alasa e 
ni: ilo li ken ala ken pilin?” mi alasa ante. 
mi alasa taso e ni: ilo li ken ala ken toki 
sama jan kepeken nasin ona. ni la, nasin 
ilo li mama e ijo sama pilin jan la, ante 
li seme?” 


taso ma Juke li ike mute tawa jan sona 
Alan Tuwin tan ni: jan sona Alan Tuwin 
li mije pi olin mije li mijomi. tenpo ni la, 
jan mute li ike tawa jan mijomi. kulupu 
lawa li wile pini e mijomi li lawa ni: 
“kulupu jaki mije 

mije lon insa tomo, lon weka tomo li 
(wile/alasa/awen/kama) jaki suli ke- 
peken mije ante. 

[...] 

jan li ijo ni la, ona li pakala e lawa li tawa 
tomo awen lon tenpo suli.” 

nimi “jaki suli' li mijomi li olin mijomi li 
unpa mijomi. 


tenpo pimeja wan la, jan ike li kama 
tawa insa pi tomo pi jan sona Alan Tu- 
win li lanpan? e ijo. tenpo suno la, ona 
li tawa jan awen lawa li toki tawa ona e 
ni: jan ike li kama. ona li kute e lawa ala. 
o awen e lawa!. 


jan awen lawa li kama tawa tomo la, 
ona li lukin e ni: en jan sona Alan Tuwin 
en mije ante li lon... li olin. ona li toki e 


2 "jasima" lipanae ijo sama lon poka ante. 
3 ni la, "li lanpan" li sama "li 
weka e ijo mute ona tan tomo ona" 


ni: ‘sina mijomi a! sina kute ala e lawa! 
sike ike!” 


kulupu lawa li kama sona e pakala lawa 
ona la, ona li ike tawa ona li toki tawa 
jan sona Alan Tuwin e ni: ‘ken tu li lon. 
o weka e wan. o lon ante. sina ken lon 
tomo awen pi jan ike anu ken lon tomo 
sina. taso sina lon tomo sina la, o moku 
e misikeke“ meli. misikeke meli li meli e 
sijelo sina li weka e wile unpa sina. 


ona li awen lon tomo ona li moku e mis- 
ikeke. taso ona li meli ala la, sijelo ona li 
kama meli la, ona li pilin ike li pilin jaki 
li wile moli. ni ale la, tenpo wan la, ona 
li moku e kili pi ko moli lon insa. ona li 
moli. 


tenpo mute li kama. kulupu lawa li ante 
e lawa ona li weka e lawa ike tawa mi- 
jomi. suno mute li tawa sewi li tawa 
anpa. ma li sike mute mute mute mute 
a e suno la, kulupu SULI li kama pilin 
utala li toki utala. jan Koton Po pi ku- 
lupu lawa li toki e ni: “kulupu suli li wan 
li toki e wile ni: lawa li sona e ike ona 
tawa jan sona Alan Tuwin. lawa lon ten- 
po ona li ante li lawa e ona. mi ken ala 
ante e ni. taso lawa ni li ike li jaki li ike 
tawa ona. mi toki tan kulupu lawa e ni: 
mi pakala. sina wile e pona.” 


taso o lape ala. ni li pini ala. kulupu lawa 
sama li lon. lawa ona li ante lili taso. 
ma Juke li lawa ala e mijomi e melomi 
la... taso ona li awen lawa ike e tonsi. o 
awen pilin utala. mi ale li kulupu suli li 
awen wan la, ante li ken. o awen wan. o 
weka ala e sona pi jan sona Alan Tuwin. 


4 sina moku e "misikeke" la, 
"misikeke" li ante e sijelo sina. 


tenpo suno mama (meli) 
tan jan Alonola 


tenpo pini mute la, tenpo suno mama li 
kama lon. mun ni la, tenpo suno mama li 
lon. ni la, mi toki e sona ona: 


tenpo pini mute la, ma Elena la, jan li 
pana e pona tawa jan sewi Leja (Peia, 
Rheia). ma Loma la, jan li pana e pona 
tawa jan sewi Kipele (KuBéAn, Kybélé). 
sona sewi pi ma Loma la, jan sewi Kipele 
li mama suli. ni la, sina o sona: tenpo 
suno mama li sin ala. 


taso tenpo suno mama pi tenpo ni li 
ante lili. ma Mewika la, tenpo pini la, 
kulupu meli mute li lon. ona li wile e 
ni: meli li sama mije, li ken ale. meli An 
Malija Lipe Jawi (Ann Maria Reeves 
Jarvis) li open e tenpo suno mama. taso 
jan ante li open kin e tenpo suno mama. 
kulupu meli pi tawa utala la, tenpo suno 
mama li pona tawa mama meli: tenpo 
suno mama la, mama meli li ken tawa 
kulupu meli, li ken tawa utala tawa ken 
meli. 


meli Jawi li kulupu lon tomo sewi lon 
tenpo suno mama nanpa wan tan ni: 
mama meli pi meli Jawi li moli lon tenpo 
pini lili. tenpo sike kama la, jan li kulupu 
kin lon tenpo suno sama. tenpo suno 
mama nanpa tu la, jan li pana e kasi kule 
mute tawa mama meli moli ona. 


ni la, meli Jawi li pali mute tawa ten- 
po suno mama meli: ona li toki tawa 
jan lawa, tawa jan pi nasin sewi, tawa 
kulupu meli. suli la, tenpo sike pi open 
utala suli (1914) la, tenpo suno mama 
meli li kama lon tan kulupu lawa. ona li 
lon tenpo suno sewi nanpa tu lon tenpo 
mun nanpa luka. taso ma Juke la, tenpo 


suno mama meli li lon tenpo suno sewi 
nanpa tu tu. 


tenpo sike kama la, tenpo suno li kama 
lon ma ante: ma Suwasi (1917), ma 
Sumi (1918), ma Nosiki (1919), ma 
Wensa (1919), ma Tosi (1923), ma Es- 
alasi (1924). 


ma mute la, tenpo suno meli en tenpo 
suno mama meli li tenpo suno sama. ma 
Sipe en ma Anku la, tenpo suno mama 
meli en tenpo suno mama mije li tenpo 
suno wan, li tenpo suno mama taso. 


kin la, ma mute la, tenpo suno mama 
mije li lon. taso open ona li ante mute: 
tenpo pini mute (1910) la, meli Sonola 
Sa To (Sonora Smart Dodd) li open e 
tenpo suno mije lon ma Mewika. taso 
ona li lon ma ante kin lon tenpo ante. 


tenpo suno mama la, seme li lon? suli la, 
jan lili en jan olin li pana e ijo pona tawa 
mama meli. mute la, jan li pana e kasi 
kule. tenpo suno mama ni la, o pana e 
ijo pona, e tenpo suno pona tawa mama 
sina! 

suno mi 
tan jan Alonola 


ale la, suno mute li lon. taso suno mi li 
suli tawa mi. ona li ken e ni: soweli en 
kasi li lon ma ni. suno ante lon ma ni la, 


suno mi li lili ala, li suli ala. suno ante li 
jo e kule mute: ona li laso, li loje, li jelo, 
li walo. suno lon la, suno loje lili li lili a. 


taso suno ale la, suno kapesi li suno lili 
a. taso suno kapesi li sama ala suno mi. 
suli la, suno walo lili li lon kin. suno suli 
li laso, li loje. taso suno loje suli li suli 
a. suno mi li suno jelo lili. sike ma mi la, 
suno li suli a! 


tenpo pini mute la, suno li kama lon. 
tenpo kama mute la, ona li moli. o pilin 
ike ala: tenpo ni li weka mute a. nasin 
seme la, suno li pali e suno? insa suno 
la, wawa mute li lon. wawa ni la, kon 
Itokenijun (kon nanpa wan, H) tu li wan. 
kon Itokenijun tu li wan la, kon Elijun 


guno suli loje 


o laso 


Mi 


(kon nanpa tu, He) en wawa mute li lon. 
wawa ni li kama suno, li kama seli. suno 
la, kon Elijun mute en kon Itokenijun lili 
en ijo ante lili lili li lon. seli suno li seli 
mute (5772 K)! 


suno mi la, mun luka tu wan li lon. mun 
wan ni li sike ma mi. mun kiwen tu tu li 
lon. mun kon tu tu kin li lon. sike ma mi 
taso li jo e soweli, e kasi. 


tenpo pini mute la, jan sona li toki e ni: 
ma mi li lon insa ale. taso jan Nikola 
Kopeniku (Nikolaus Kopernikus) li toki 
e ni: suno mi li lon insa ale! jan Jokane 
Kepa (Johannes Kepler) li jan sona kin. 
ona li lukin e sike ma loje la, ona li ken 
pana e sona ni: jan Kopeniku li toki e 
sona lon! taso tenpo ni la, mi mute li 
sona e ni: suno ante mute li lon! kulu- 
pu suno mi li kulupu suno wan taso lon 
sike suno suli. 


tenpo pimeja la, suno li lon ala, mun 
taso li lon. taso ken la, tenpo suno la, 
suno li lon ala! ni li tenpo pi suno pime- 
ja. tenpo pini la, suno pimeja li ike tawa 
jan. jan li toki e ni: suno pimeja li lon la, 
ike li kama. taso tenpo ni la, mi mute li 
sona e ni: suno li pimeja la, mun li lon 
sinpin suno. ni 
la, mi mute li ken 
lukin ala e suno, 
li lukin taso e 
mun, e sike suno. 


"l mi 


Suno kapesi 


o lipu e sona 
tan jan Kekan San 


sina wile pona la o lipu e sona 


sina lipu e sona ale sina la sina ken kama 
lukin e sona sina pi tenpo weka 


taso, sina o ni tan seme? ni li pali suli la 
sina wile ala! 


o kute. 


sona pi lipu ni li ken tawa ale li ken pona 
e ale sina 


tenpo la sina kama pilin ike tan moku. ni 
li tan tenpo suno poka li tan tenpo suno 
ni anu seme? ni li tan moku seme? sina 
moku mute la sina sona ala e moku ale 
lon tenpo ni. sina sona ala la ike a, sina 
ken ala weka e pilin ike! 


sina ken ante e nasin moku sina. ni la 
sina weka e moku wan lon tenpo suli. 
taso, tenpo suli li weka la sina awen 
kama pilin ike tan moku, taso sina awen 
sona ala e moku ike. 


o lipu e sona. 


lipu la sina kama sona e ni: mi pilin seme 
tan moku seme? 
sina ken lukin e 
ipu tawa sona. 
moku pi mute 
lili li lon lipu la 
sina ken weka 


e ona taso. sina ken sona e ken ike lon 
open pi pilin ike! 


ante la, sina kama sona pali. tenpo suli 
la sina ni, taso sina kama ala sona pali. 
ni li tan seme? sina pali mute tawa sona, 
taso sina awen sona ala. ni la, seme li pa- 
kala? sina toki e ni tawa jan sona, taso 
ona li sona ala pona e sina tan ni: ona li 
sona ala e nasin sina pi kama sona! 


o lipu e sona. 


lipu la sina ken lukin e kama wawa sina. 
sina ken pilin wawa tan ni! sina ken 
lukin e open sina e tenpo sina la sina 
ken sona e ante suli sina. sina ken ala 
sona lon tenpo la sina ken pana e sona 
lipu tawa jan ante, sina ken wile e sona 
tan ona: seme li pakala lon nasin mi? 
lipu la ona li ken sona li ken pona e sina. 


mi lipu e sona tawa ni: mi sona e mi pi 
tenpo pini. mi lipu e pali e pilin e wile. mi 
lukin e ni pi tenpo weka la mi kama sona 
e ante mi e kama wawa mi. ni li wawa e 
mi lon tenpo suli la mi pilin wawa a lon 
ale wile lon tenpo suli weka! 


nasin lipu li suli ala. sina ken kepeken ilo 
toki, sina ken kepeken lipu kepeken ilo 
sitelen. ale la, o lipu e sona tawa pona 
sina. 


moku pi tenpo pini 
tan jan Ke Tami 


sina wile ala wile moku? a pona - ni la 
o kama. mi pana e moku tawa sina. mi 
pana e moku suli! a, sina wile sona, ona 
li suli seme? suli tenpo a! ona li tan ten- 
po pini. moku ante ala li ken awen lon 
tenpo sama ona. seme? a, ala, ala, ona 
li jaki ala. lon la tenpo li tawa moku la 
tenpo li jaki e moku... taso ni li lon moku 
ante taso li lon ala moku ni a! sina wile 
sona anu seme? a ni la o kute. o kute e 
tenpo pi moku ni! 


o pilin e tenpo ni. sewi la mun mute li 
kama tawa ante. tenpo pi jan wan li lili 
a tawa tenpo pi toki ni. tenpo la kulupu 
jan mute a li kama li weka li pali e tomo 
mute lon ma wan li pakala e tomo ni 
ale li ante mute e toki ona. taso moku 
ni li awen, li kama ala jaki li awen pona 
moku. ni li ken tan seme? jan seme li 
sona pali e moku pi nasin ni? 


pipi a li pali e moku ni. ona jelo pimeja li 
alasa waso e kasi kule e kule kasi e suwi 
kasi. suwi li kama lon insa pipi la suwi 
li kama ko suwi jelo pona. pipi li tawa 
tomo ona. pipi mute li ni la ko li kama 
mute lon insa pi tomo ona. 


ijo lili jaki li lon moku la moku li kama 
jaki suli lon tenpo. taso ko li ken utala 
e ijo jaki. insa pipi li ante e ko li pana e 
ken utala ni tawa ko. ni la jaki li ken ala 
awen pona lon ko Ii moli. kin la ijo jaki 
awen li wile e telo. lon la ko pipi li jo e 
telo mute lon tenpo open. taso pipi li 
weka a e telo tan ko kepeken lipu waso 
ona. 


tan ni la ko li ilo pona. pipi lili la ona li 
moku pona. uta sina la ona li moku 

suwi. selo sina li pakala la ona li ken 
awen weka e jaki. ko li ken ijo ante mute 
kin. suli la ko li ken awen lon tenpo suli 
a. ona ale li awen ala awen? ala a. jaki 
mute li kama la ko li ken ike. telo li kama 
la ko li ken kama ike. kon en ijo en ten- 
po li lon ona la ona li kama ike. sina wile 
awen e ko la o poki pona e ko. o selo e 
poki. telo ala en kon ala o tawa ko. ni la 
ona li ken awen. ni la sina ken moku e 
ona lon tenpo kama. sina mama e jan sin 
la ona li ken moku. ona li mama e jan sin 
la jan sin li ken moku. ona li mama la jan 
sin ona li ken moku. kulupu sina li mama 
e kulupu sin la ona sin li ken moku. koni 
li ken awen a lon tenpo suli a. 


mi jo e poki ni. ko li awen pona lon insa 
ona. mi open ala e ona lon tenpo pini. 
ala li open e ona. ona li ken awen awen 
lon tenpo suli. taso mi open e ona la ona 
li ken ala awen. 


sina open ala open e poki? 


o pali musi e moku 
tan jan Sonatan 


pali moku li musi mute a! ijo ale a li ken 
lon tomo moku. sina sona ala sona pona 
e pali moku? ni li suli ala a! nasin mute li 
lon. sina ken pali e ijo ale pi wile sina. ni 
la sina ken pali e moku sin pi pona mute. 


taso sina o pali e moku kepeken nasin 
seme? 


lipu sona mute pi pali moku li lon. sina 


toki tu 


tan jan Ke Tami 


o lukin - sitelen ni li pana e toki tu - 
nasin pi toki nanpa wan la sitelen lili 

[,] li pini e toki wan li open e toki 
sin - o lukin ala e sitelen lili ['] - 
nasin pi toki nanpa tu la sitelen lili 

['] li pini e toki wan li open e toki 
sin-olukinalaesitelenlili [,] -ni 
pi nasin tu li musi ala musi tawa sina 


kepeken e ona la sina kama jo e sona 
sin. sitelen tawa en lipu linluwi! kin li 
ken pana e sona sin. ken la sina ken pali 
moku lon poka pi jan ante. ni la sina 
mute li ken kama sona e nasin pi jan 
ante kin. 


taso musi li ken kama tan seme? 


o sona taso ala. o pilin e ken ale! lipu 
pi sona moku li toki e ijo. taso sina ken 
tawa nasin sin! o sin e nasin sina pi seli 
moku. o kepeken e ijo moku sin kin. 
o kepeken e ijo moku suwi mute e ijo 
moku namako mute. lukin moku li suli 
tawa musi kin. sina pali e lukin pona 
tawa moku sina la pilin moku li kama 
pona. sina ken kepeken e ijo moku pi 
kule wawa! 


pini la o sona e ni: sina pali musi e moku 
la moku li ken ala kama pona lon tenpo 
ale. taso o pilin ike ala! nasin ni la sina 
kama sona e ni: ijo seme li pona li ike 
lon tomo moku. sina ken pali pona lon 
tenpo kama kin. 


1 "linluwi" li kulupu pi ilo sona 


toki 


jan lili li awen lon tomo lon tenpo' 
ale la ona li pilin musi" ala li wile pini 
e ni’ ike, ala li kama’ ante li pana e 
pilin, pona la waso li mu li mu li mu’ 
taso, ona li kama, toki li ante tawa 
pilin jan, kute’ mu li lon, nasin toki li 
sama toki li toki, mu’ waso li toki' ala 
li sama ni lon tenpo ale 


ma li lon selo, tomo li pona tawa jan' 
ni li awen lon sona ona tan mu waso 

kama 
tan jan Penta 


mi o, toki : ni li sina - o awen lukin! ni 
li musi ala : ni li sina : mi sina - lipu ni 
litan sina, litan tenpo kama: mi toki 
tawa sina tan tenpo sama - o awen 
lukin : mi wile toki - mi wile toki e ijo 
sin tawa sina - ike ala o lon sina la 
sina o awen lukin - 


tenpo mi la tenpo sike luka li tawa 
weka tan sina - tenpo pini la sina pi- 
lin e ni : [mi pona tawa jan ale - mi 
ike ala tawa jan ale - selo jan li suli 
ala tawa mi - mi lukin ala e kule - jan 
li wile e weka pi ike selo la jan o toki 
ala e ante kule e ante selo] - 


ike la ni li wawa sina - sina walo - 
jan pi kule ante en jan pi selo ante 
o utala e ike mute lon kulupu ona - 
ona li kama sona e selo ona lon ten- 
po open - kulupu li suli e jan walo 
- tan ike pi tenpo pini la jan pi selo 
ante li jo e mani lili - kulupu lawa li 
awen moli e jan pi kule ante - nasin 
ni li awen e suli walo - sina la jan pi 
nasin awen li pona + ni li ike - sina 
wile awen e nasin pi tenpo ni la sina 
jan ike - sina ike taso - 


taso, ni li ken ante - sina o sona e 
pakala pi jan ante - nasin sewi sina 
li pakala e pilin sina - nasin sewi sina 
li ike pilin tawa jan pi kule ante - ku- 
lupu sina li sewi e jan mani - nasin 
sewi sina li olin paket e ante pona 
ale - ike! 


1 "pake" li lili e ken 

pilin sina o pini o ante : o pakala e 
suli walo : nasin awen o kama anpa 
tan nasin ante - ante nasin li sewi 
e kon - ike pi ante ala o kama ala! 
o toki ala e musi jaki e musi ike - o 
pana e mani sina tawa kulupu pi 
wile ante - 


ken ike la sina pini lukin - ni li ken - 
mi sitelen tawa sina, taso mi sitelen 
tawa mi kin - pali pini mi li monsuta 
mute e ale mi - mi wile pakala e pini 
ale - mi wile pakala e ike ale - a, mi 
ken ala - mi o taso e ike pini - mio 
lili e ike ni - mi wile e ni : sina ante 
kepeken tenpo lili - taso, ni li lon ala - 


ke li kama - ike mi li kama - kama 
mi li kama ike - mi wile ante, anu mi 
wile ike - ni taso li lon - ni li apeja mi 
-mi ike pilin tan ni : mi ike - 


< af... 


kijetesantakalu o! toki musi lili 
tan jan Ke Tami tan jan Peton 


kijetesantakalv o 1 3 sL 
mun walo lon musi lili pi 


j S laso pimeja tenpo seli 


pi sewi, pi telo. lon poka sina. 


a Sing lupe ni la sina 2 4 
maala PO ken ala toki ŝi ee 

kon telo li tenpo pini 

SEN len e nena li weka tan 
tan lukinmi. tenpo lon mi 

fih la ken ante 

kin li weka 

ee aj a pilin ike. 


seme li mi? 
tan jan Alonola 


mi pali e sina 
sina kama tan mi 
mi ante e len sina 

ken la, sina ante e Mi 


Mi jan pi pana sona 
sina la, mi jan pona 
ale la, mio lona, 

li musi lon poka sina 


jan ale lijo e mi 
jan mute li sona e mi 
jan mute li kama e mi 

jan lili li wile e mi 


tawa mi 

o moku pono! tenpo seli 
tan jan Sonatan tan jan Alonola 
tomo moku li lipu walo mi. tenpo seli li kama la, 
mi jo e ijo pi musi mute: mi ale li insa ala. 


mi ale li anpa suno. 


seli lon poki seli li nimi i 
p kasi o, o kama laso! 


namako moku li sama kule 


soweli lili li open tawa. 
mi pali moku kepeken luka jan en soweli li kama wawa. 
taso tenpo moku ale li sin akesi li awen lon ma seli 
moku mi li usawi e uta sama soweli tomo Kinu' mi. 


mi ken musi sama jan lili kin A : f 
tenpo seli la, mi ken musi. 


mi moku e telo lete suwi. 
o moku pona! mi nena e kasi kule la, 
tenpo seli li pona a! 
alasa nimi: 
ma Elopa (nanpa wan) 
tan jan Sonatan 


[ela [elo | tlelilolilelplalnlil a | oalasaenimipima 

NAE ANA E] Ea nalion 
nasin supa sama ni: 

HfBGAOGONOGEOGEGOGOO “Ni lon nasin sinpin 

GE AA AHEHE sna ni nii mg 

"EH BRA ne pil 

Si n 

baf fi fo fi ft[fe|fw[fo|m|na|k|afafi Alan / Antola / Elena 

GEDOEBBENSECGEGOEBCE Epanja / Esalasi / Esi 
Inli / Isilan / Italija 

ill Juke / Kalalinuna 


Kanse / Katelo 
Kinla / Kiposi / Lawi 
Lijatuwa / Lisensan 
Lomani / Losi 


L /L ki/ 
EEH AHE Lowensina /Lusepu 
lalalala 


1 ni li nimi pi soweli tomo mi. 


jan pi pali toki 


jan pi pali sitelen 


jan lawa 


jan pi lipu lukin 


jan pali ante 


jan Alonola 
jan Kekan San 
jan Ke Tami 
jan Olipija 
jan Penta 

jan Polo 

jan Sonatan 


jan Alonola 
jan Ke Tami 


jan Eli 
jan Sonatan 


jan Alonola 
jan Simo 
jan Eli 

jan Sonatan 


jan Peja 
jan Alonola 


sina wile ala wile pali tawa lipu tenpo? 


o tawa lipu liputenpo.org! 


lon lipu ni la, sina ken lukin e ma pi mi 
mute lon ilo Siko (Discord). 


FAQ 


Hello! Welcome to toki pona. Maybe you're new and want to know more about 
this unknown language. Great! This page will answer your questions. 


What is Toki Pona? 


It's a small and good minimal language. There are only 14 letters and less than 200 
words. The Canadian linguist Sonja Lang created it in 2001. Now there already are 
thousands of speakers around the world. 


Why would I learn Toki Pona? 


Maybe you're fascinated by the possibility of describing the world using less than 
200 words. Maybe you wish to talk to your friends without other people knowing 
what you're saying. Maybe you just want to boast of speaking many languages. 
There are different reasons for different speakers. 


How can | learn and where can l use Toki Pona? 


There is the offical Toki Pona book (The Language of Good) by Sonja Lang and 
there is her brand new Toki Pona dictionary. There are also many free courses 
online. Furthermore, there are YouTube videos and Memrise courses. 
Avery popular and old course was o kama sona e toki pona! A newer and up to 
date course is lipu sona pona. Toki Pona groups and learning resources are on 


our website: 


liputenpo.org 


If you want to join us, that's great! 
ISSN 2752-4639 


9" 772752 " 463006 


